На основу члана 11. став 3. Закона о улагањима („Службени гласник РС”, бр. 89/15 и 95/18) и члана 42. став 1. Закона о Влади („Службени гласник РС”, бр. 55/05, 71/05 – исправка, 101/07, 65/08, 16/11, 68/12 – УС, 72/12, 7/14 – УС, 44/14 и 30/18 – др. закон),

Влада доноси

УРЕДБУ

O ИЗМЕНАМА УРЕДБЕ О ОДРЕЂИВАЊУ КРИТЕРИЈУМА ЗА ДОДЕЛУ ПОДСТИЦАЈА РАДИ ПРИВЛАЧЕЊА ДИРЕКТНИХ УЛАГАЊА У АУТОМАТИЗАЦИЈУ ПОСТОЈЕЋИХ КАПАЦИТЕТА И ИНОВАЦИЈУ

Члан 1.

У Уредби о одређивању критеријума за доделу подстицаја ради привлачења директних улагања у аутоматизацију постојећих капацитета и иновацију („Службени гласник РС”, број 18/22), назив изнад члана и члан 8. мењају се и гласе:

„Максимално дозвољени износ и интензитет средстава

Члан 8.

Износ и интензитет средстава подстицаја обрачунатих и одобрених у складу са овом уредбом не може да одступа од максималног износа и интензитета обрачунатог на начин и под условима утврђеним прописима којима се уређују услови и критеријуми усклађености регионалне државне помоћи.

Приликом одређивања висине средстава која могу бити додељена, узима се у обзир кумулација са претходно одобреном државном помоћи, у складу са прописима којима се уређује контрола државне помоћи.ˮ.

Члан 2.

У члану 16. став 2. тачка 1) мења се и гласи:

„1) бизнис план за инвестициони пројекат који нарочито садржи назив и величину привредног субјекта, опис пројекта, датум почетка и окончања реализације пројекта, лoкацију пројекта, преглед трошкова пројекта и инструмент и износ државне помоћи;”.

Члан 3.

У члану 20. став 3. мења се и гласи:

„Износ рате утврђује се у процентуалном износу у односу на укупан износ додељених средстава, а износ последње рате увећава се за износ средства из члана 13. ст. 2. и 3. ове уредбе.”.

Члан 4.

Поступци за доделу средстава подстицаја ради привлачења директних улагања у аутоматизацију постојећих капацитета и иновацију започети до дана ступања на снагу ове уредбе окончаће се у складу са Уредбом о одређивању критеријума за доделу подстицаја ради привлачења директних улагања у аутоматизацију постојећих капацитета и иновацију („Службени гласник РС”, број 18/22).

Члан 5.

Ова уредба ступа на снагу осмог дана од дана објављивања у „Службеном гласнику Републике Србије”.

05 Број: 110-9588/2023

У Београду, 20. октобра 2023. године

В Л А Д А

ПРЕДСЕДНИК

Ана Брнабић, с.р.